Om medlemmer

Hvert land bestemmer selv, hvordan valget skal foregå, men der skal sikres ligestilling mellem kønnene og hemmelig afstemning. Ved valg til Europa-Parlamentet anvendes forholdstalsvalgmetoden. Valgretsalderen er 18 år, med undtagelse af Østrig, hvor den er 16 år. Mandaterne fordeles på grundlag af hver medlemsstats befolkningstal. Lidt over en tredjedel af Europa-Parlamentets medlemmer er kvinder. Medlemmerne grupperer sig efter politisk tilhørsforhold, ikke nationalitet. Medlemmerne af Europa-Parlamentet deler deres tid mellem deres valgkredse, Strasbourg — hvor der afholdes tolv mødeperioder om året — og Bruxelles, hvor der afholdes yderligere mødeperioder samt udvalgsmøder og møder i de politiske grupper. Vilkårene for medlemmernes virksomhed er fastsat i statutten af 2009.